CELEX: 32015D1960
Language: lv
Date: 2015-10-29 00:00:00
Title: Komisijas Īstenošanas lēmums (ES) 2015/1960 (2015. gada 29. oktobris) par 2016. gada prioritāšu sarakstu izveidi tīkla kodeksu un vadlīniju izstrādei (Dokuments attiecas uz EEZ)

30.10.2015   
            
            
               LV
            
            
               Eiropas Savienības Oficiālais Vēstnesis
            
            
               L 284/187
            
         KOMISIJAS ĪSTENOŠANAS LĒMUMS (ES) 2015/1960
   (2015. gada 29. oktobris)
   par 2016. gada prioritāšu sarakstu izveidi tīkla kodeksu un vadlīniju izstrādei
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 13. jūlija Regulu (EK) Nr. 714/2009 par nosacījumiem attiecībā uz piekļuvi tīklam elektroenerģijas pārrobežu tirdzniecībā un par Regulas (EK) Nr. 1228/2003 atcelšanu (1) (“Elektroenerģijas regula”) un jo īpaši tās 6. panta 1. punktu,
   ņemot vērā Eiropas Parlamenta un Padomes 2009. gada 13. jūlija Regulu (EK) Nr. 715/2009 par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu (2) (“Gāzes regula”) un jo īpaši tās 6. panta 1. punktu,
   tā kā:
   
               (1)
            
            
               Ir būtiski izstrādāt un īstenot tīkla kodeksus un vadlīnijas, lai pilnībā integrētu iekšējo enerģijas tirgu. Ar trešo enerģētikas paketi (3) ir izveidots institucionāls satvars tīkla kodeksu izstrādei ar mērķi vajadzības gadījumā saskaņot tehniskos, darbības un tirgus noteikumus, kuri regulē elektroenerģijas un gāzes tīklus. Šajā sakarā Energoregulatoru sadarbības aģentūra (ACER), pārvades sistēmu operatoru Eiropas tīkli (ENTSO) un Eiropas Komisija cieši sadarbojas ar visām attiecīgajām ieinteresētajām personām.
            
         
               (2)
            
            
               Jomas, kurās var izstrādāt tīkla kodeksus, ir noteiktas Elektroenerģijas regulas un Gāzes regulas 8. panta 6. punktā. Neraugoties uz iespēju izstrādāt tīkla kodeksus, Komisija var arī nolemt izstrādāt vadlīnijas jomās, kas minētas Elektroenerģijas regulas 18. panta 1., 2. un 3. punktā un Gāzes regulas 23. panta 1. punktā. Saskaņā ar Elektroenerģijas regulas un Gāzes regulas 6. panta 1. punktu Komisijai vispirms būtu jāsastāda gada prioritāšu saraksts, norādot jomas, kam jāpievēršas tīkla kodeksu izstrādē.
            
         
               (3)
            
            
               Pēdējo trīs gadu laikā jau ir pieņemti un publicēti saskaņoti gāzes noteikumi par pārslodzes vadības procedūrām, jaudas piešķiršanu, balansēšanu un sadarbspēju un datu apmaiņu. 2015. gada jūlijā tika pieņemti un publicēti saskaņoti elektroenerģijas noteikumi par jaudas piešķiršanu un pārslodzes vadību.
            
         
               (4)
            
            
               Sabiedriskajā apspriešanā (4) lielākā daļa ieinteresēto personu atbalstīja to, ka prioritāte tiek piešķirta darbam, kas jau sākts, un uzsvēra, ka ir ļoti būtiski, lai pieņemto tīkla kodeksu un vadlīniju īstenošana tiktu pienācīgi un veiksmīgi koordinēta, tādējādi nodrošinot strukturētu ieinteresēto personu līdzdalību.
            
         
               (5)
            
            
               Ņemot vērā ieinteresēto personu atbildes, dažādos pasākumus, kas jāveic, lai nodrošinātu pilnīgu iekšējā enerģijas tirgus integrāciju, un faktu, ka tīkla kodeksu un vadlīniju īstenošanai būs vajadzīgi ievērojami resursi no visām iesaistītajām pusēm, tostarp Komisijas, ACER, ENTSO un ieinteresētajām personām, gada prioritāšu sarakstiem nav pievienotas jaunas jomas. Lai gaidāmo CEN standartu par augstas kaloritātes gāzes kvalitāti varētu iekļaut tīkla kodeksā par sadarbspēju un datu apmaiņu, 2016. gada gāzes prioritāšu sarakstā ir iekļauta tā grozīšana. 2016. gada elektroenerģijas prioritāšu sarakstā atkārtoti ir iekļauti saskaņotie noteikumi par tīkla pieslēguma prasībām, kas piemērojamas ģeneratoriem, jo šo tīkla kodeksu galīgajā redakcijā pieņems 2016. gada sākumā,
            
         IR PIEŅĒMUSI ŠO LĒMUMU.
   1. pants
   Ar šo lēmumu izveido 2016. gada prioritāšu sarakstus tīklu kodeksu un vadlīniju izstrādei elektroenerģijas un gāzes jomā.
   2. pants
   2016. gada prioritāšu sarakstā saskaņotu elektroenerģijas noteikumu izstrādei ietilpst šādi noteikumi:
   
               —
            
            
               tīkla pieslēguma noteikumi:
               
                           —
                        
                        
                           noteikumi par tīkla pieslēguma prasībām, kas piemērojamas ģeneratoriem (pēc balsojuma komitejā 2015. gadā turpinās pieņemšanas posms Komisijā),
                        
                     
                           —
                        
                        
                           pieprasījuma pieslēgums (pēc balsojuma komitejā 2015. gadā turpinās pieņemšanas posms Komisijā),
                        
                     
                           —
                        
                        
                           noteikumi par augstsprieguma līdzstrāvas pārvades sistēmu pieslēgumu (pēc balsojuma komitejā 2015. gadā turpinās pieņemšanas posms Komisijā),
                        
                     
         
               —
            
            
               noteikumi attiecībā uz sistēmas darbībām (pēc balsojuma komitejā 2015. gadā turpinās pieņemšanas posms Komisijā),
            
         
               —
            
            
               noteikumi par ilgtermiņa (nākotnes) jaudas piešķiršanu (pēc balsojuma komitejā 2015. gadā turpinās pieņemšanas posms Komisijā),
            
         
               —
            
            
               balansēšanas noteikumi, tostarp ar tīklu saistītās rezerves jaudas noteikumi (jāsagatavo tīkla kodeksa galīgā redakcija, un jāsāk pieņemšanas posms Komisijā),
            
         
               —
            
            
               noteikumi par ārkārtas situācijām un darbības atjaunošanu (jāsagatavo tīkla kodeksa galīgā redakcija, un jāsāk pieņemšanas posms Komisijā),
            
         
               —
            
            
               noteikumi par saskaņotām pārvades tarifu struktūrām (ACER jāsagatavo pamatvadlīnijas, ņemot vērā ACER veiktā darbības jomas izvērtējuma rezultātus un lēmumus, kas pieņemti sakarā ar elektroenerģijas tirgus modeļa iniciatīvu).
            
         3. pants
   2016. gada prioritāšu sarakstā saskaņotu gāzes noteikumu izstrādei ietilpst šādi noteikumi:
   
               —
            
            
               noteikumi par saskaņotām pārvades tarifu struktūrām (jāsāk pieņemšanas posms Komisijā),
            
         
               —
            
            
               noteikumi par ES mēroga tirgorientētu pieeju jaunbūvētas gāzes pārvades jaudas sadalei (jāsāk pieņemšanas posms Komisijā),
            
         
               —
            
            
               noteikumi attiecībā uz gaidāmo CEN standartu par augstas kaloritātes gāzes kvalitāti (jāsagatavo projekts grozījumiem tīkla kodeksā par sadarbspēju un datu apmaiņu, un jāsāk pieņemšanas posms Komisijā).
            
         4. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2015. gada 29. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 211, 14.8.2009., 15. lpp.
   
   
      (2)  OV L 211, 14.8.2009., 36. lpp.
   
   
      (3)  Trešo enerģētikas paketi veido Eiropas Parlamenta un Padomes Direktīva 2009/72/EK (OV L 211, 14.8.2009., 55. lpp.), Eiropas Parlamenta un Padomes Direktīva 2009/73/EK (OV L 211, 14.8.2009., 94. lpp.), Eiropas Parlamenta un Padomes Direktīva 2003/55/EK (OV L 176, 15.7.2003., 57. lpp.), Regula (EK) Nr. 714/2009, Regula (EK) Nr. 715/2009 un Eiropas Parlamenta un Padomes Regula (EK) Nr. 713/2009 (OV L 211, 14.8.2009., 1. lpp.).
   
      (4)  Atbildes ir publicētas http://ec.europa.eu/energy/en/consultations/consultation-establishment-annual-priority-lists-development-network-codes-and.